La SAG intensifica les labors de neteja incloent desinfeccions especials
18 de març 2020

![Imagen 1](/media/vjeh4cx3/50_sag4.jpg)

La Societat Anònima de Gestió (SAG) està intensificant en estos últims dies la feina de neteja en el municipi. A causa de la situació d'alarma sanitària, l'empresa pública està duent a terme neteges especials i una reorganització del seu personal per atendre millor les noves exigències i prevenir contagis. 

En concret, s'ha reforçat un 30% la neteja amb equips d'hidronetegadores en bateries de contenidors i en punts de major afluència, places públiques, etc. S'ha incrementat en un 100% la neteja de contenidors amb vehicles especials i, a més, s'ha incrementat en un 100% el torn de vesprada de neteja amb escombreres mecàniques, la qual cosa suposa un increment del 20% aproximadament del total de neteja amb estos vehicles.

![](/media/atphi2et/50_sag1.jpg) A partir del divendres es realitzaran una sèrie de canvis de destinació de part del personal. Es tracta del personal de jardins que, amb les mesures requerides, polvoritzaran amb motxilles carregades amb una dissolució d'aigua i lleixiu entrades de supermercats, de centres sanitaris, de farmàcies, així com d'edificis públics que romanen oberts. D'altra banda, el personal de neteja d'edificis públics que ara romanen tancats, com és el cas dels col·legis, s'encarregaran de reforçar la neteja en serveis d'edificis públics que estan oberts al públic. ​

L'alcalde de Sagunt, Darío Moreno, ha declarat que «**Com a part de les mesures que l'Ajuntament està prenent per a lluitar contra el virus a Sagunt entenem que era necessari també per part de la SAG dur a terme la desinfecció i neteja en profunditat en determinats punts. Particularment s'està intensificant la neteja de parcs i places públiques i igualment les zones dels contenidors. També s'estan desinfectant els mateixos contenidors amb màquines específiques**».​

**![](/media/b1hl5pov/50_sag3.jpg)  
**Segons explica Moreno «**Tota esta activitat és un pla de neteja extraordinari que duu a terme la SAG per a respondre a la crisi i s'emmarca dins de moltes altres mesures que està duent a terme l'Ajuntament. Entenem que és necessari este esforç extra, que és un esforç transversal que han de fer tots els departaments i que al final és un reflex de què tots ens hem d'implicar per a poder véncer al virus**».

El conseller delegat de la SAG, Roberto Rovira, ha agraït «**enormement la gran faena de tot el personal, ja que el seu treball hui dia és imprescindible**». Quant a la reorganització de la plantilla, ha assegurat que és «**per a poder intensificar treballs essencials de recollida de fem i de neteja en un moment d'extrema gravetat com este**». A més, Rovira ha fet una crida a la ciutadania «**perquè siga responsable a l'hora de depositar els residus i ho facen únicament en els contenidors i de manera adequada. És responsabilitat de totes i de tots mantenir la ciutat neta i facilitar així el treball de tot el personal de recollida de residus**».

![](/media/0c0jt3mz/50_sag5.jpg) 

  
  

*   [](http://www.facebook.com/sharer.php?u=https://aytosagunto.es/va/actualitat/la-sag-intensifica-les-labors-de-neteja-incloent-desinfeccions-especials/ "Facebook")
*   [](http://twitter.com/share?url=https://aytosagunto.es/va/actualitat/la-sag-intensifica-les-labors-de-neteja-incloent-desinfeccions-especials/ "Twitter")
*   [](https://www.linkedin.com/shareArticle?url=https://aytosagunto.es/va/actualitat/la-sag-intensifica-les-labors-de-neteja-incloent-desinfeccions-especials/ "Linked In")
*   [](mailto:?body=https://aytosagunto.es/va/actualitat/la-sag-intensifica-les-labors-de-neteja-incloent-desinfeccions-especials/)